একজোট জুনিয়র ডক্টর অ্যাসোসিয়েশন ও প্রগ্রেসিভ হেলথ অ্যাসোসিয়েশন

কলকাতা: প্রগ্রেসিভ হেলথ-এর (Progressive Health Association) সঙ্গে এবার নতুন করে পথ চলা শুরু করল জুনিয়র ডক্টর অ্যাসোসিয়েশন (Junior Doctors’ Association)। ১২ ফেব্রুয়ারি, বুধবার আরজি কর হাসপাতালে (RG Kar Hospital) সাংবাদিক বৈঠকে আনুষ্ঠানিকভাবে ঘোষণা হল এই নয়া পথ চলা।

আরজি করের আন্দোলনের আবহে জুনিয়র ডক্টর অ্যাসোসিয়েশন পথ চলছিল একাই। অনেকের মতে পথ চলা ছিল অভিভাবকহীন। এবার অভিভাবক হিসেবে দুনিয়ার ডাক্তারদের পাশে প্রগ্রেসিভ হেলথ অ্যাসোসিয়েশন। এদিন জানানো হয়, মুখ্যমন্ত্রী মমতা ব্যানার্জির আদর্শে আগামী দিনের সব কার্যকলাপ ঠিক করবে প্রগ্রেসিভ হেলথ ও জুনিয়র ডক্টর অ্যাসোসিয়েশনের যুগলবন্দী। দুই সংস্থার যৌথ উদ্যোগে তৈরি হয়েছে সদস্য সংগ্রহ অভিযান। এদিন বৈঠকের পর একটি ফর্মও দেওয়া হয়।

আরও পড়ুন: ফের শীত বাংলায়? বৃষ্টির পূর্বাভাস দিল হাওয়া অফিস

প্রসঙ্গত, বুধবার বৈঠকে প্রগ্রেসিভ হেলথ-এর পক্ষ থেকে সিনিয়র চিকিৎসকেরা একগুচ্ছ অভিযোগ আনেন। যার মধ্যে অন্যতম স্বাস্থ্যসাথী প্রকল্পের অপব্যবহার। কাঠগড়ায় তোলেন আন্দোলনকারী জুনিয়র ডক্টর ফ্রন্ট ও সিনিয়র চিকিৎসকদের একাংশকে। অভিযোগ, আন্দোলনকারী চিকিৎসকরা সরকারকে বদনাম করার চেষ্টা করছে। মুখ্যমন্ত্রীকেও বদনাম করার ক্রমাগত চেষ্টা চালিয়ে যাচ্ছে। যা কোনও ভাবেই বরদাস্ত করার মতো নয়।

জুনিয়র ডক্টর অ্যাসোসিয়েশনের পক্ষ থেকে শ্রীশ চক্রবর্তী বলেন, ‘আমরা মুখ্যমন্ত্রীর অনুপ্রেরণায় প্রগ্রেসিভ হেলথ-এর অভিভাবকত্বে আগামীতে পথ চলব। চিকিৎসা ব্যবস্থায় যে কোনও রকম দুর্নীতি ও থ্রেট কালচার যাতে অবিলম্বে দমন করা যায় তার চেষ্টা চালাব এবং হাইকোর্টের নির্দেশের পরেও যারা আমাদের বদনাম করার চেষ্টা করছে বন্ধ করতে দ্রুত পদক্ষেপ গ্রহণ করব।‘

দেখুন আরও খবর: